b'\n_START_ARTICLE_\nDeLorean Motor Company\n_START_SECTION_\nBegynnelsen\n_START_PARAGRAPH_\nJohn DeLorean stiftet DeLorean Motor Company i Detroit, Michigan, USA den 24. oktober 1975. Han var allerede velkjent i bilbransjen som en utmerket ingeni\xc3\xb8r, jetsetter og ikke minst den yngste personen som noen sinne fikk en sjefsstilling hos General Motors. Kapitalen i selskapet kom hovedsakelig fra l\xc3\xa5n gjennom Bank of America, og fra formasjonen av forskjellige partnerskap og private investorer. Senere ble det ogs\xc3\xa5 skaffet kapital gjennom et forhandlerprogram, hvor de som \xc3\xb8nsket \xc3\xa5 v\xc3\xa6re forhandlere for DeLorean-bilene m\xc3\xa5tte betale for forhandlerstatus, og ble gjort til aksjon\xc3\xa6rer i selskapet._NEWLINE_DeLorean s\xc3\xb8kte ogs\xc3\xa5 st\xc3\xb8tte fra forskjellige myndigheter og \xc3\xb8konomiske organisasjoner for \xc3\xa5 dekke byggingen av selskapets bilfabrikker. For \xc3\xa5 f\xc3\xa5 denne st\xc3\xb8tten ville DeLorean bygge sin f\xc3\xb8rste fabrikk i et land eller omr\xc3\xa5det hvor arbeidsledigheten var spesielt h\xc3\xb8y. \xc3\x89n av kandidatene var Irland, men landets dav\xc3\xa6rende industriminister, Des O\'Malley, bestemte seg for ikke \xc3\xa5 st\xc3\xb8tte prosjektet. En avtale var i ferd med \xc3\xa5 bli inng\xc3\xa5tt med Puerto Rico da DeLorean aksepterte et tilbud i siste \xc3\xb8yeblikk fra Englands Northern Ireland Development Board. Dermed havnet produksjonen av DeLorean-bilene i Nord-Irland.\n_START_SECTION_\nFabrikken\n_START_PARAGRAPH_\nI oktober 1978 startet byggingen av fabrikken i Nord-Irland. Offisielt var navnet p\xc3\xa5 selskapet DMCL (DeLorean Motor Company, Ltd.), og fabrikken l\xc3\xa5 i Dunmurry, en forstad til Belfast. Byggingen av fabrikkomr\xc3\xa5det, som besto av seks bygninger p\xc3\xa5 totalt  61,000 m\xc2\xb2 ble fullf\xc3\xb8rt av Farrans McLaughlin & Harvey p\xc3\xa5 imponerende 16 m\xc3\xa5neder. Planlagt start av bilproduksjonen var i 1979, men p\xc3\xa5 grunn av forsinkelser og budsjettoverskridelser kom ikke den f\xc3\xb8rste bilen av samleb\xc3\xa5ndet f\xc3\xb8r tidlig i 1981. Arbeiderne p\xc3\xa5 fabrikken hadde som regel lite erfaring, og mange av dem hadde aldri hatt en jobb tidligere. Dette kan ha bidratt til store problemer med kvaliteten p\xc3\xa5 de tidlige bilene, og dermed etableringen av kvalitetskontroll-sentre p\xc3\xa5 forskjellige steder. "QAC"-sentre (Quality Assurance Centers) ble startet i California, Delaware og Michigan, og her ble forskjellige problemer tatt h\xc3\xa5nd om og rettet f\xc3\xb8r bilene ble levert til forhandler. Denne innsatsen for \xc3\xa5 rette p\xc3\xa5 kvalitetsproblemer var generelt sett vellykket, men klager forekom fortsatt da alle DeLorean-modellene fra 1981 ble levert uten garanti. I 1982 var de fleste produksjonsproblemene rettet, og DeLorean begynte \xc3\xa5 gi kunder en fem \xc3\xa5rs/75\xc2\xa0000\xc2\xa0km-garanti p\xc3\xa5 alle biler.\n_START_SECTION_\nDMC-12\n_START_PARAGRAPH_\nDMC-12 fikk en blandet mottakelse hos publikum og fagpresse. Selv om det var lange ventelister p\xc3\xa5 levering av de f\xc3\xb8rste modellene var prisen p\xc3\xa5 25\xc2\xa0000 dollar h\xc3\xb8y, spesielt for det mange s\xc3\xa5 som et motorsvakt og lite praktisk leket\xc3\xb8y. Karosseriet i rustfritt st\xc3\xa5l var attraktivt fordi det s\xc3\xa5 bra ut, og fordi det ikke kunne ruste, men i praksis var det umulig \xc3\xa5 holde helt rent. Det betydde ogs\xc3\xa5 at bilen vanskelig kunne lakkeres, og alle biler som forlot fabrikken var identiske. Noen forhandlere lakkerte bilene f\xc3\xb8r levering, og DeLorean Motor Company eksperimenterte med spesiell lakk som viste det rustfrie st\xc3\xa5let gjennom, for \xc3\xa5 kunne levere bilene sine i forskjellige farger. Ingen biler ble noensinne levert ferdig lakkert fra fabrikken. Det eneste ekstrautstyret tilgjengelig ved introduksjonen var automatgir, mens det senere i 1981 ogs\xc3\xa5 ble tilbudt et gr\xc3\xa5tt interi\xc3\xb8r i stedet for det svarte som ble levert som standard. Senere kom ogs\xc3\xa5 ekstrautstyr som dekorstriper langs siden av bilen og bagasjestativ til.\n_START_SECTION_\nDMC-24\n_START_PARAGRAPH_\nI 1981 meldte selskapet at det planla produksjon av en fired\xc3\xb8rs sedan. Denne skulle i likhet med DMC-12 bygges i rustfritt st\xc3\xa5l, med m\xc3\xa5kevinged\xc3\xb8rer foran og konvensjonelle d\xc3\xb8rer bak. Dette prosjektet kom aldri lenger enn til skissestadiet, men konseptet var utseendemessig sv\xc3\xa6rt likt konseptbilen Lancia Medusa, designet av Giorgetto Giugiaro, som ogs\xc3\xa5 sto bak designet p\xc3\xa5 DMC-12.\n_START_SECTION_\nDMC-80\n_START_PARAGRAPH_\nDeLorean Motor Company \xc3\xb8nsket allerede fra starten flere ben \xc3\xa5 st\xc3\xa5 p\xc3\xa5, og et av disse var DeLorean DMC-80, som var basert p\xc3\xa5 et prosjekt fra det tyske samferdselsdepartementet, kalt V\xc3\x96V-I. Dette var en standardisert bussplattform, og da DeLorean initierte DMC-80-prosjektet var det allerede 20\xc2\xa0000 eksemplarer av V\xc3\x96V-I p\xc3\xa5 veien, og det var utviklet et andre generasjons konsept kalt V\xc3\x96V-II. DMC-80 skulle ha en gulvh\xc3\xb8yde p\xc3\xa5 55 centimeter, med brede d\xc3\xb8rer p\xc3\xa5 120 centimeter som skulle gj\xc3\xb8re det enkelt \xc3\xa5 bevege seg av og p\xc3\xa5 bussen. DMC-80 skulle ha plass til 47 passasjerer, og kunne utstyres med nedfellbare seter, slik at det ogs\xc3\xa5 var plass til passasjerer i rullestol._NEWLINE_DMC-80 skulle utstyres med en vannkj\xc3\xb8lt sekssylindret dieselmotor p\xc3\xa5 200 hestekrefter, levert av enten MAN eller Mercedes-Benz. Den skulle ogs\xc3\xa5 kunne leveres med motorer p\xc3\xa5 240 hk og 280 hk, og enten tre- eller firetrinns girkasser. Bussen kunne leveres i b\xc3\xa5de 245 cm og 260 cm bredde, og ble presentert som \xc2\xabfremtidens buss\xc2\xbb, en milj\xc3\xb8vennlig og amerikanisert versjon av tyskernes V\xc3\x96V-I, som allerede hadde v\xc3\xa6rt i tysk bruk i flere \xc3\xa5r. _NEWLINE_DMC-80 ble aldri produsert, men konseptet var sv\xc3\xa6rt likt mer moderne busser fra andre produsenter, og utseendemessig minner DMC-80 sv\xc3\xa6rt mye om Mercedes-Benz O407, som ogs\xc3\xa5 var bygget p\xc3\xa5 V\xc3\x96V-prosjektet.\n_START_SECTION_\nBegynnelsen p\xc3\xa5 slutten\n_START_PARAGRAPH_\nSent i 1981 begynte mangel p\xc3\xa5 ettersp\xc3\xb8rsel, store kostnadsoverskridelser og valutakurser \xc3\xa5 ta knekken p\xc3\xa5 DMC. Selskapet hadde estimert at de m\xc3\xa5tte selge mellom 10\xc2\xa0000 og 12\xc2\xa0000 biler for \xc3\xa5 g\xc3\xa5 i null, mens salget sviktet ved rundt 6\xc2\xa0000 enheter. I et fors\xc3\xb8k p\xc3\xa5 \xc3\xa5 snu dette ble det lagt en plan for restrukturering av selskapet, hvor et nytt "DeLorean Motors Holding Company" skulle stiftes, som igjen skulle v\xc3\xa6re et morsselskap til DeLorean Motor Company og s\xc3\xb8sterselskapene: DeLorean Motor Cars Limited (produsenten), DeLorean Motor Cars of America (distribut\xc3\xb8r i USA) og DeLorean Research Partnership (utviklingsselskapet). I januar 1982 ble selskapet tvunget til \xc3\xa5 avlyse denne planen, som DeLorean hadde h\xc3\xa5pet kunne skaffe selskapet omkring 27 millioner dollar._NEWLINE_Dermed henvendte John DeLorean seg til den britiske regjeringen for hjelp, men ble nektet hjelp med mindre han klarte \xc3\xa5 skaffe like mye penger fra andre investorer. Det som skjedde etter dette er fortsatt omdiskutert, og involverer den britiske regjeringen, FBI, Drug Enforcement Administration, DeLorean, hans investorer og det amerikanske rettssystemet. P\xc3\xa5 et tidspunkt i 1982 ble John DeLorean gjort til m\xc3\xa5l i en FBI-operasjon som skulle stoppe narkotikasmuglere. Han ble arrestert i oktober 1982 og siktet for \xc3\xa5 ha planlagt \xc3\xa5 smugle kokain til en verdi av 24 millioner dollar inn i USA. N\xc3\xb8kkelbeviset var et videob\xc3\xa5nd som viste DeLorean diskutere narkotikatrafikken med to FBI-agenter, men DeLoreans advokat beviste for retten at han ble lurt inn i avtalen av FBI-agentene, som i utgangspunktet hadde henvendt seg til DeLorean som legitime investorer. Han ble frikjent for alle anklager, men ryktet hans var \xc3\xb8delagt for alltid._NEWLINE_Det ble aldri skaffet nok kapital til \xc3\xa5 holde selskapet i live. DeLorean Motor Company gikk konkurs i 1982, og tok dermed med seg 2.500 arbeidsplasser og over 100 millioner dollar i investeringer ned i dypet. Den britiske regjeringen fors\xc3\xb8kte \xc3\xa5 beholde noen brukbare deler av fabrikken, uten \xc3\xa5 lykkes, og Dunmurry-fabrikken ble stengt. DeLorean selv pensjonerte seg i New Jersey i USA, og dr\xc3\xb8mmen hans var knust. Han hevdet lenge at DMCL ble stengt av politiske grunner, og at selskapet p\xc3\xa5 det tidspunktet var et solid selskap med millioner av dollar i banken og ordreb\xc3\xb8ker fulle av ordre i flere \xc3\xa5r fremover._NEWLINE_Omkring 9\xc2\xa0200 biler ble produsert mellom 1981 og 1982, men n\xc3\xb8yaktige produksjonstall er uklare og varierer. Noen 1983-modeller (produsert sent i 1982) ble satt sammen av KAPAC, et selskap som hadde en avtale med DMC og kj\xc3\xb8pte det resterende lageret etter konkursen._NEWLINE_Bilen har ogs\xc3\xa5 blitt verdensber\xc3\xb8mt som basis for tidsmaskinen i filmen Tilbake til fremtiden fra 1985.\n_START_SECTION_\nI dag\n_START_PARAGRAPH_\nSv\xc3\xa6rt mange av de opprinnelige bilene er fortsatt i god stand etter mer enn 20 \xc3\xa5r, og de fleste anslag hevder at 6\xc2\xa0000 biler har overlevd, av de omkring 9\xc2\xa0000 som ble bygget. Det eksisterer et meget aktivt entusiastmilj\xc3\xb8 rundt bilene med sterke klubber, og flere kommersielle akt\xc3\xb8rer har kommet etter at DeLorean Motor Company gikk konkurs, for \xc3\xa5 tilby deler og service. Spesielt har DeLorean Motor Company of Texas (et nytt selskap som tok det opprinnelige selskapets navn og logo) gjort seg bemerket, og disse eier blant annet store mengder deler fra den opprinnelige fabrikken. Det ble i juli 2007 kjent at selskapet har planer om \xc3\xa5 bruke disse delene til \xc3\xa5 starte en begrenset produksjon av nye DMC-12 fra 2008, h\xc3\xa5ndbygget p\xc3\xa5 fabrikken i Texas og begrenset til omkring 20-25 eksemplarer i \xc3\xa5ret._NEWLINE_Til tross for at han ble frikjent for alle anklager i narkotikasaken m\xc3\xa5tte DeLorean fortsatt sl\xc3\xa5ss i retten etter selskapets konkurs og langt inn p\xc3\xa5 90-tallet. Han ble erkl\xc3\xa6rt personlig konkurs i september 1999, og ble kastet ut fra sin store eiendom i New Jersey i mars 2000. Han d\xc3\xb8de den 19. mai 2005 av komplikasjoner etter et slag, 80 \xc3\xa5r gammel.'